**Likumprojekta ''Grozījumi Sodu reģistra likumā'' sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Lai nodrošinātu efektīvu Administratīvo pārkāpumu procesa atbalsta sistēmas darbību un ātru un efektīvu administratīvā pārkāpuma procesu, nepieciešams normatīvi nostiprināt sistēmas statusu un darbību, nodrošinot tiesisko regulējumu gadījumiem, kad administratīvā pārkāpuma process norisinās ar elektroniskās vides starpniecību. Projekts stāsies spēkā vienlaicīgi ar Administratīvās atbildības likumu, proti, 2020. gada 1. jūlijā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Informācijas sabiedrības attīstības pamatnostādnes 2014.-2020.gadam (apstiprinātas ar Ministru kabineta 2013. gada 14. oktobra rīkojumu Nr. 468 ''Par Informācijas sabiedrības attīstības pamatnostādnēm 2014.-2020. gadam");Ministru kabineta 2019. gada 2. jūlija rīkojums Nr. 317 "Par informācijas sabiedrības attīstības pamatnostādņu ieviešanu publiskās pārvaldes informācijas sistēmu jomā (mērķarhitektūras 45.0. versija)";Valdības rīcības plāna Deklarācijas par Artura Krišjāņa Kariņa vadītā Ministru kabineta iecerēto darbību īstenošanai (apstiprināts ar Ministru kabineta 2019. gada 7. maija rīkojuma Nr. 210) 193., 243. un 244. uzdevums;Valsts sekretāru sanāksmes 2020. gada 13. februāra protokols Nr. 7, 29. § 2. punktā dotais uzdevums. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2018. gada 25. oktobrī Latvijas Republikas Saeima pieņēma Administratīvās atbildības likumu *(likumprojekts Nr. 16/Lp12 "Administratīvo pārkāpumu procesa likums")* (turpmāk – likumprojekts), kas stāsies spēkā 2020. gada 1. jūlijā. Minētā likumprojekta anotācijā bija norādīts:*"Sodu reģistra programmatūras pilnveidošana ir obligāts priekšnosacījums, lai šis likumprojekts varētu stāties spēkā. Sodu reģistra Administratīvo sodu sadaļa šobrīd ir būvēta tādejādi, ka tā tikai minimāli izpilda prasības, kādas ir jāizpilda valsts informācijas reģistram (piemēram, Sodu reģistrā ir apgrūtināta informācijas meklēšana pēc dažādiem parametriem). Vienlaikus šobrīd Sodu reģistrs veidots tā, lai uzskatītu sodus par tikai vienā likumā - kodeksa sevišķajā daļā paredzētajiem pārkāpumiem. Likumprojekts paredz pilnībā mainīt administratīvo sodu sistēmu, mainot virkni pastāvošo sodu. Tāpat šajā likumprojektā soda izpildes sadaļā ir ietverta virkne jaunu risinājumu (piemēram, vienošanās process, soda uzrēķins), kuru sekmīgai administrēšanai ir nepieciešams informācijas sistēmas funkcionalitātes atbalsts. Nozīmīgākās izmaiņas skar tieši norādi uz likumu, kurā paredzēts administratīvais pārkāpums – administratīvo sodu reforma paredz nozaru administratīvo pārkāpumu kodifikāciju, kas nozīmē, ka Sodu reģistrā jāveido norādes uz dažādiem likumiem. No sistēmas viedokļa tas nozīmē, ka ir jābūvē jauns Sodu reģistrs, kas korespondētu šim likumprojektam un funkcionāli atbalstītu šajā likumā noteiktās procesuālās darbības un norādes uz piemēroto sodu materiāltiesisko pamatu. Bez šādas pilnīgas Sodu reģistra pārstrādes nav iespējama šī likumprojekta sekmīga darbība."[[1]](#footnote-1)* Ievērojot minēto, Iekšlietu ministrijas Informācijas centrs strādā pie Administratīvo pārkāpumu procesa atbalsta sistēmas (turpmāk – APAS), kas nodrošinās gan Sodu reģistrā reģistrējamās informācijas uzkrāšanu, gan elektroniskās lietvedības iespējas administratīvo pārkāpumu lietās.Šobrīd APAS izstrāde ir tās noslēguma stadijā, un plānots, ka tā sāks darboties 2020. gada 1. jūlijā, taču, lai nodrošinātu efektīvu sistēmas darbību un ātru un efektīvu administratīvā pārkāpuma procesu, nepieciešams normatīvi nostiprināt sistēmas statusu un darbību, nodrošinot tiesisko regulējumu gadījumiem, kad administratīvā pārkāpuma process norisinās ar elektroniskās vides starpniecību. Turpmāk administratīvā pārkāpuma process notiks elektroniski, proti, APAS tiks sagatavoti, lejupielādēti un uzglabāti ar administratīvā pārkāpuma lietu saistītie dokumenti. Tie būs ne vien dokumenti attiecībā uz jau uzsāktu administratīvo pārkāpumu procesu, bet arī citi ar administratīvā pārkāpuma procesu saistīti dokumenti, piemēram, atteikumi par procesa uzsākšanu. Tas ir pamatojams ar to, ka personas sūdzības par atteikumu uzsākt procesu vai prokurora protesta izskatīšanas rezultātā process var tikt uzsākts.APAS tiesiskais statuss Projekts noteic APAS tiesisko statusu; ievērojot, ka Sodu reģistra pārzinis un turētājs ir Iekšlietu ministrijas Informācijas centrs, projekts nosaka, ka Iekšlietu ministrijas Informācijas centrs ir APAS pārzinis un turētājs, ievērojot, ka APAS būs sodu reģistra apakšsistēma. Papīra formā iesniegto dokumentu pārveidošana par elektroniskajiem dokumentiem ar juridisko spēkuLai izvairītos no "hibrīdlietu veidošanas'', likumā ir jāparedz kārtība, kādā papīra formā iesniegto dokumentu pārveido par elektronisko dokumentu ar juridisko spēku. Tādējādi gadījumos, kad papīra formā esošais dokuments tiks pārveidots par elektronisko dokumentu, papīra formā šis dokuments nebūs jāuzglabā administratīvā pārkāpuma lietā.Lai nodrošinātu elektronisko dokumentu juridisko spēku, projektā noteikts, kādā veidā nodrošināma papīrā sagatavoto dokumentu pārvēršana elektroniskajā formā atbilstoši Eiropas Parlamenta un Padomes 2014. gada 23. jūlija regulas Nr. 910/2014 par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK (turpmāk – Regula Nr. 910/2014) 3. panta 10. punktam, kas paredz, ka elektroniskais paraksts ir elektroniskie dati, kas pievienoti citiem elektroniskajiem datiem vai loģiski saistīti ar tiem un ko parakstītājs izmanto, lai parakstītos. Prasība pēc parakstaProjekts noteic gadījumus, kad dokuments uzskatāms par parakstītu, ja tajā nav personas pašrocīgā paraksta. Proti, prasība pēc amatpersonas vai augstākas amatpersonas paraksta ir izpildīta, ja APAS izveidotais dokuments ir parakstīts Regulas ES Nr. 910/2014 3. panta 10. punkta izpratnē. Savukārt persona, kura piedalās procesuālajā darbībā, ja šo procesuālo darbību ir paredzēts apliecināt ar savu parakstu, atbilstoši amatpersonas rīcībā esošajiem tehniskajiem līdzekļiem, varēs parakstīties arī ar drošu elektronisko parakstu, uz paraksta attēla iegūšanas aparatūras sensora vai uz atsevišķas paraksta lapas papīra formātā. Attiecībā par paraksta attēla iegūšanu uz aparatūras sensora, lai arī Elektronisko dokumentu likuma 3. pants nosaka gadījumus, kad elektronsikais dokuments ir parakstīts, atbilstoši šī likuma 3. panta sestajai daļai Elektronisko dokumentu likums piemērojams tiktāl, ciktāl citos normatīvajos aktos nav noteikta cita dokumentu noformēšanas kārtība un nosacījumi. Ievērojot, ka projektā noteikta cita dokumentu noformēšanas kārtība un nosacījumi, Elektronisko dokumentu likums nav attiecināms uz APAS. Turklāt projektā ir ņemts vērā arī Dokumentu juridiskā spēka likuma 5. pants, jo paraksts joprojām tiek veikts pašrocīgi, turklāt tas netiek atveidots papīra dokumentā ar tehniskiem līdzekļiem, bet gan uz attiecīgās aparatūras sensora. APAS ir veidota tā, ka nodrošina elektronisko dokumentu juridisko spēku attiecībā pret trešajām personām ārpus APAS un novērš jebkurus drošības riskus, kas būtu saistāmi ar Elektronisko dokumentu likuma 3. panta otrās daļas regulējumu par pašrocīgo parakstu.Paraksta attēla datu integritāti un nemainīgumu nodrošinās informācijas sistēmas tehniskie un organizatoriskie drošības pasākumi. Proti, pirmkārt, procesuālajiem dokumentiem un lēmumiem tiks piešķirts individuālais ID numurs, kurš tiks norādīts uz paraksta lapas. Otrkārt, paraksta lapa tiks sasaistīta ar attiecīgo dokumentu, savukārt saglabājot dokumentu, tiks saglabāti dati par tā izveides datumu, laiku, amatpersonu, kas šo dokumentu izveidoja vai pievienoja, kā arī dokumentam piešķirta attiecīga versija (uz saglabāšanas brīdi). Treškārt, dokumentiem būs iespēja pārbaudīt jaucējkodu, turklāt dokumenta labošana būs iespējama tikai ar attiecīgu lēmumu. Tāpat gadījumā, ja procesa gaita tiks fiksēta ar tehniskajiem līdzekļiem vai amatpersona vai amatā augstāka amatpersona būs izdarījusi atzīmi APAS par to, ka persona ir iepazinusies ar procesuālā dokumenta saturu, tiks uzskatīts, ka prasība pēc paraksta ir izpildīta. Attiecīgā atzīme APAS vien norādīs uz apstākli, ka persona ir informēta par procesuālā dokumenta saturu, nevis uz to, vai persona piekrīt vai nepiekrīt procesuālā dokumenta saturam.Lai arī Administratīvās atbildības likums paredz personas parakstu administratīvā pārkāpuma procesā, tā esamība vai neesamība neliedz īstenot Administratīvās atbildības likumā paredzētās tiesības. Proti, personas paraksts ir formāla Administratīvās atbildības likuma prasība. Pat, ja personai radīsies šaubas par amatpersonas rīcības godprātību administratīvā pārkāpumu procesa norisē, amatpersonas darbības varēs pārbaudīt APAS, kā arī par attiecīgo rīcību personai ir tiesības sūdzēties divās tiesu instacēs.Arī šobrīd Latvijas Administratīvo pārkāpumu kodekss paredz prasību pēc paraksta, taču nereti personas neparaksta administratīvo pārkāpumu procesa dokumentus, taču arī tas nav ietekmējis attiecīgo personu tiesības sūdzēties. Dokumentu glabāšanas termiņiProjekta 28. pantā noteikti dokumentu glabāšanas termiņi. Šobrīd pastāv dažāda izpratne par administratīvo pārkāpumu lietās esošo dokumentu glabāšanas termiņiem, jo nedz Latvijas Administratīvo pārkāpumu kodeksā, nedz Administratīvās atbildības likumā šie termiņi nav noteikti. Paredzēts, ka dokumentus APAS glabā gadu pēc tam, kad saņemtas ziņas par personas nāvi vai 10 gadus pēc administratīvā pārkāpuma lietā piemērotā soda izpildes vai administratīvā soda izpildes noilguma termiņa beigām.Jau šobrīd Sodu reģistra likums nosaka 10 gadu termiņu pēc administratīvā pārkāpuma lietā piemērotā soda izciešanas vai izpildes vai administratīvā soda izpildes noilguma iestāšanās attiecībā uz ziņu glabāšanu par administratīvo pārkāpumu izdarījušu personu. Šāds risinājums izvēlēts arī attiecībā par APAS dokumentu glabāšanas termiņiem pēc administratīvā pārkāpuma lietā piemērotā soda izpildes vai administratīvā soda izpildes noilguma termiņa beigām. Turpretī, datus, kas iegūti, izmantojot tehniskos līdzekļus, glabās trīs mēnešus pēc administratīvā pārkāpuma lietā piemērotā soda izpildes vai administratīvā soda izpildes noilguma termiņa beigām. Dati, kas iegūti, izmantojot tehniskos līdzekļus, attiecas uz procesuālo darbību fiksēšanas rezultātā iegūtajiem audio un video ierakstiem. Atšķirīgs glabāšanas termiņš attiecībā uz visu lietā esošo dokumentu un audio un video ierakstu glabāšanu ir pamatojams ar to, ka audio un video ierakstu ilsgtošāka uzglabāšana radītu ievērojamu administratīvo slogu iestādēm, kas veic administratīvā pārkāpuma procesu.Ievērojot, ka 2020. gada 1. jūlijā spēkā stāsies Administratīvās atbildības likums un APAS sāks darboties 2020. gada 1. jūlijā, paredzēts, ka projekts stāsies spēkā vienlaikus ar Administratīvās atbildības likumu. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, Iekšlietu ministrijas Informācijas centrs, Tiesu administrācija |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Personas, kuras piedalās administratīvā pārkāpuma procesā. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums nemaina sabiedrības mērķgrupu tiesības un pienākumus, kā arī veicamās darbības, jo to apjoms izriet no Administratīvās atbildības likuma.  |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Ievērojot, ka projekts būtiski nemaina esošo regulējumu un neparedz ieviest jaunas politiskās iniciatīvas sabiedrības, līdzdalības un komunikācijas aktivitātes saistībā ar projektu netiek plānotas atbilstoši Ministru kabineta 2009. gada 25. augusta noteikumu Nr. 970 ''Sabiedrības līdzdalības kārtība attīstības plānošanas procesā'' 5. punktam. |
| 2. | Sabiedrības līdzdalība projekta izstrādē | Projekts šo jomu neskar. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Iekšlietu ministrijas Informācijas centrs. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Ministru prezidenta biedrs,

tieslietu ministrs J. Bordāns

Zivtiņa 67036907

Elina.Zivtina@tm.gov.lv

v\_sk = 1690

1. Likumprojekta "Administratīvo pārkāpumu procesa likums" sākotnējās ietekmes novērtējuma ziņojums (anotācija). Pieejams: <http://titania.saeima.lv/LIVS12/SaeimaLIVS12.nsf>/0/8F85FC1AE272C759C2257D8E004788AD?OpenDocument [aplūkots 2020. gada 24. martā]. [↑](#footnote-ref-1)